RINGEBU FJELLSTYRE

|  |  |
| --- | --- |
| Møtested: | Rådhuset |
| Møtedato: | 26.11.14 |
| Arkiv nr.: | 324.1 |
| Sak nr.: | 38/14 |
| Saksbehandler: | Erik Hagen |

MØTEBOK

FRIISVEGEN – ÅPNING OG STENGING

Vedlegg:

**Saksframlegg:**

Et tilbakevendende tema er tidspunkter for åpning og stenging av Friisvegen (fv 385). Det virker til at mange har en oppfatning om at det er fjellstyret som regulerer dette. Det er ikke tilfelle. Friisvegen er fylkesvei, med Oppland Fylkeskommune som veieier. På oppdrag fra fylkeskommunen har Statens vegvesen drift- og vedlikeholdsansvar for veistrekningen.   
  
Av villreinhensyn la tidligere Fylkesdel for Rondane, nå regional plan for Rondane-Sølnkletten, føringer for når veien kan åpnes om våren og hvor lenge den kan brøytes om høsten. Av punkt *5.8, Særskilte retningslinjer for delområde Rondane* går det fram at Friisvegen kan brøytes fram til 1. november og åpnes igjen etter 15.mai. Konkret åpningsdato om våren (etter 15. mai) skal løpende vurderes i forhold til villreinen. Her blir fjelloppsynet kontaktet av veimyndighetene hver vår før åpning av veien.

De 30 siste årene har det variert fra 9. mai til 7. juni. I 25 av disse årene har veien åpnet etter 17. mai (hvorav 6 i juni måned). Vanligvis ligger veien og tørker opp ca en uke etter at de siste snøskavlene er brøytet vekk.

Fjellstyret får ofte henvendelser fra ulike brukere av fjellet, gjennomreisende og turistnæring om når det er mulig å komme seg over fjellet. Veien er en viktig ferdselsåre mellom Ringebu og Østerdalen, og har stor trafikk sommerstid. Det er i manges interesse at veien kan åpnes så tidlig som mulig etter 15. mai. Med forbehold om villreinens områdebruk i kalvingstida bør det være mulig å klargjøre veien noe tidligere, slik at den for tørke opp i perioden før veien kan åpnes.

**Saksbehandlers merknader:**

Ingen utover saksframlegget.

**Vedtak:**

Ringebu fjellstyre viser til retningslinjer i Regional plan for Rondane-Sølenkletten vedrørende åpning og stenging av Friisvegen. Veimyndighetene bes å vurdere muligheten for å klargjøre veien slik at den kan åpnes 15. mai når villreinhensyn tilsier det.

**Enstemmig vedtatt**

**Kopi:**